**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Уговора о трансферу осуђених лица између Републике Србије и Уједињених Арапских Емирата садржан је у члану 99. став 1. тачка 4. Устава Републике Србије, према коме је у надлежности Народне скупштине да потврђује међународне уговоре, када је законом предвиђена обавеза њиховог потврђивања.

**II. РАЗЛОЗИ ЗА ПОТВРЂИВАЊЕ УГОВОРА**

Између Републике Србије и Уједињених Арапских Емирата не постоји билатерални уговор којим би био регулисан трансфер осуђених лица, као специфичан вид међународне кривично-правне помоћи. Регулисањем овог вида правне помоћи билатералним уговором и применом потврђеног Уговора омогућиће се да држављани једне стране уговорница који су осуђени у другој страни уговорници, изречену санкцију издржавају у држави чији су држављани или у којој имају пребивалиште. То ће допринети и спровођењу принципа ресоцијализације, као главног циља кажњавања осуђених лица, а олакшаће се и сви други видови њиховог третмана, пошто ће осуђена лица имати могућност да казну издржавају у средини из које потичу, биће ближи породици, а и сви остали пенолошки разлози иду у корист наведеном. При наведеном се има у виду све чешће кретање грађана једне државе у другу државу.

**III. ОЦЕНА ПОТРЕБЕ ФИНАНСИЈСКИХ СРЕДСТАВА ЗА СПРОВОЂЕЊЕ ЗАКОНА**

За спровођење овог закона неће бити потребна финансијска средства у буџету у 2022. години.

У наредним годинама средства за евентуалне трошкове везане за реализацију активности из Закона о потврђивању Уговора о трансферу осуђених лица између Републике Србије и Уједињених Арапских Емирата биће планирана у оквиру лимита који Министарство финансија утврђује за Министарство правде у поступку припреме и доношења Закона о буџету Републике Србије за раздео Министарства правде.